
Közmondásismeret mint anyanyelvi transzfer (?)

Dolgozatomat a frazeologizmusok témában írtam. A frazeologizmusok, leegyszerűsítve, olyan állandósult szókapcsolatok, amelyek legalább két szóból állnak. A tudományt, mely ezekkel az állandósult szókapcsolatokkal foglalkozik, nevezzük frazeológiának. Mivel azonban ez a témakör túl tág és átfogó lett volna számomra, így a frazeológián belül a közmondásokkal foglalkoztam. A tudományág, amely a közmondásokkal foglalkozik, a parömiológia.
Munkám két fő részből áll: egy elméleti részből és egy korpuszelemzésből, amely a gyakorlati részt képezi. Az első, elméleti részben a legfontosabb szakkifejezések, felosztások és a már véghezvitt kutatások eredményei sorakoznak fel. Az elméleti részt a korpuszelemzés követi. Első éves magyar illetve szerb egyetemisták körében végeztem egy kisebb kutatást. Két célcsoportom volt, akiket teszteltem. Mindkét csoportot olyan elsős egyetemisták alkották, akiknek a szakja a germanisztika volt, azon belül is a német nyelv. A kutatásomban arra voltam kíváncsi, hogy a tesztszemélyeim mennyire ismerik a német közmondásokat. Illetve, hogy mennyire ismerik fel őket, ha azoknak csak az első felét adom meg, és így mennyire tudják őket helyesen kiegészíteni. Kutatásom alapjául a német nyelv parömiológiai minimumát vettem, amely egy 1991-es kutatás eredményeképp a 77 legismertebb német közmondásokat foglalja magába.
Hipotézisem az volt, hogy a hallgatók német nyelvű közmondásismerete nagy hiányosságokat mutat, továbbá kíváncsi voltam rá, hogy egy anyanyelvi ekvivalencia jelenléte hozzásegít-e a német közmondások jó megfogalmazásában vagy pont fordítva: az anyanyelvi megfelelő hatására helytelenül fogalmazódik-e meg a német közmondás. A kutatásommal ezeket a hipotéziseket szerettem volna megvizsgálni, és egy kiválasztott, már meglévő kutatás eredményeivel összehasonlítani a saját eredményeimet.



